Poser fyldt med tøj, kasser med mad og adskillige kørestole og rollatorer - vi har set det før - nødhjælpen, der bliver pakket i busser for at blive kørt til ukrainske flygtninge. Men ikke alt er helt, som vi har set det før, for nu kører en nordjysk bus mod Moldova i stedet for Polen. I bussen er seks nordjyder. Med sig har de forskelligt nødhjælp til flygtende ukrainere, men det egentlige fomål med turen er at bringe en busfuld flygtninge til Danmark i tryghed. Idémanden bag turen er buschauffør Bent Christensen fra Aalbæk nord for Frederikshavn. - Hver gang vi tænder fjernsynet, så ser vi de stakkels mennesker dernede, som lider. Det er uretfærdigt. Så jeg tænkte, at jeg må kunne gøre en indsats, siger Bent Christensen. Stort pres på Moldova Indtil videre har den nordjyske hjælp især været rettet mod grænseovergange mellem Polen og Ukraine, for det er her, der er kommet flest flygtninge. Selvom tallet er noget lavere for Moldova, er de 259.000 mennesker, der allerede har krydset den moldovisk-ukrainske grænse siden invasionen, et stort pres for landet. For med sit eget beskedne indbyggertal på 3,5 millioner og sin status som et af Europas fattigste lande har de mange flygtninge stor betydning for Moldova. - Moldova er et fattigt land i forvejen. Det er et stort kaos der, så vi skal hjælpe dem dernede væk, vi skal til at have noget fokus der. Så vi meldte os til at køre til Moldova, siger Bent Christensen. Tolk skal hjælpe på vejen Foruden Bent Christensen er der i bussen to andre chauffører, en koordinator og to tolke. En af tolkene er Vladimir Weissman. Han er selv fra Ukraine og kom til Danmark som 14-årig i år 2000. - Jeg taler både ukrainsk og russisk. I bussen skal jeg tale med ukrainerne og finde ud af, om de har nogen særlige behov såsom medicin, så vi kan tage bedst muligt imod dem i Danmark med det samme, siger Vladimir Weissman. Selv har han meget familie i Ukraine, som nu er på flugt mod forskellige grænseovergange. Noget af familien er fra byen Kharkiv, som har været hårdt ramt af bomber, og Vladimir Weissman har oplevet, at det er svært at komme i kontakt med familien. Han ved allerede, at nogle af dem skal med bussen tilbage til Danmark. - Det betyder rigtig meget for mig, at jeg kan komme derned og få nogle til Danmark til fred og ro, og det betyder alt, at vi ikke er ligeglade heroppe med de mennesker, som er i fare for at dø, siger Vladimir Weissman. Opfordres til at lade være Ud over Vladimir Weissmans familie skal bussen fyldes med andre flygtninge, der allerede kan skrive sig på en liste i Moldova med ønske om at komme til Danmark. Der er i alt 72 ledige pladser i bussen. At flere nødhjælpsorganisationer har opfordret til at gå gennem deres kanaler og ikke selv køre afsted mod Ukraine bekymrer ikke Bent Christensen. Han mener, at det er et større problem at køre afsted i privatbiler, men at en samlet bus giver god mening. - Vi har flere samarbejdspartnere, og vi har et vigtigt samarbejde med Frederikshavn Kommune og Abildgård Kirke, de tager imod dem, siger Bent Christensen. Turen til Moldova er lang, for den direkte vej går gennem Ukraine. Hver vej forventes at tage to døgn, så i bussen har de både underholdning og slik til de børn, der måske er med på hjemturen. Selv er Bent Christensen helt klar til at tage flere ture.

Opsummering:
Flygtningepresset er stort på et af Europas fattigste lande Moldova. Derfor har seks nordjyder søndag kursen mod grænsen mellem Moldova og Ukraine.